CELEX: 32014R1297
Language: ro
Date: 2014-12-05 00:00:00
Title: Regulamentul (UE) nr. 1297/2014 al Comisiei din 5 decembrie 2014 de modificare, în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor  Text cu relevanță pentru SEE

6.12.2014   
            
            
               RO
            
            
               Jurnalul Oficial al Uniunii Europene
            
            
               L 350/1
            
         REGULAMENTUL (UE) NR. 1297/2014 AL COMISIEI
   din 5 decembrie 2014
   de modificare, în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (1), în special articolul 53 alineatul (1),
   întrucât:
   
               (1)
            
            
               Regulamentul (CE) nr. 1272/2008 armonizează criteriile de clasificare și normele privind etichetarea și ambalarea substanțelor și a amestecurilor periculoase. Acesta impune furnizorilor să eticheteze și să ambaleze substanțele și amestecurile clasificate ca periculoase, în conformitate cu regulamentul respectiv, înainte de introducerea lor pe piață. Regulamentul prevede norme pentru a evita intoxicarea și expunerea accidentală a consumatorilor, în special a copiilor de vârstă mică, la substanțe chimice periculoase furnizate publicului larg.
            
         
               (2)
            
            
               Pe piața statelor membre sunt introduși detergenți lichizi de rufe destinați consumatorilor și prezentați într-un ambalaj solubil de unică folosință, iar cota de piață a acestor produse în Uniune se află în creștere. Dispozițiile existente privind ambalajele solubile care conțin substanțe chimice periculoase de unică folosință nu asigură o protecție suficientă. Este, prin urmare, justificată o abordare uniformă și mai eficientă, pentru a asigura o mai bună protecție a populației, în special a copiilor de vârstă mică și a altor grupuri vulnerabile și pentru a menține, în același timp, libera circulație a produselor chimice prezentate în ambalaje solubile.
            
         
               (3)
            
            
               Centre toxicologice din mai multe state membre au raportat un număr semnificativ de cazuri grave de intoxicație și de leziuni profunde ale ochilor la copii de vârstă mică, legate de detergenții lichizi de rufe destinați consumatorilor și prezentați într-un ambalaj solubil de unică folosință. Aceștia prezintă o rată mai mare de producere a accidentelor decât detergenții de rufe destinați consumatorilor și prezentați în alte sisteme de ambalare.
            
         
               (4)
            
            
               Deși campaniile de informare desfășurate în unele state membre au avut unele efecte pozitive, este necesară reducerea gradului de atractivitate pentru copiii de vârstă mică și protejarea acestora, făcând acest tip de produs mai puțin vizibil, prin utilizarea unui ambalaj exterior opac, prin includerea unui agent aversiv (de exemplu un agent de amărâre) în ambalajul solubil, pentru a provoca un efect imediat de repulsie, atunci când produsul intră în contact cu gura, precum și prin îngreunarea accesului la acest tip de produs. Pe eticheta ambalajului exterior al detergenților lichizi de rufe destinați consumatorilor și prezentați în ambalaj solubil de unică folosință ar trebui să fie introduse și evidențiate informații suplimentare.
            
         
               (5)
            
            
               În vederea unei remedieri rapide a consecințelor grave legate de incidentele cu astfel de produse și ținând seama, în același timp, de perioada minimă necesară operatorilor economici în vederea adaptării la noile norme, este oportună acordarea unei perioade de tranziție adecvate.
            
         
               (6)
            
            
               Recurgerea la procedura de urgență în temeiul articolului 54 alineatul (4) din Regulamentul (CE) nr. 1272/2008 este justificată.
            
         
               (7)
            
            
               În cel mai scurt timp posibil, vor fi efectuate noi studii privind incidente relevante și vor fi avute în vedere măsuri suplimentare, inclusiv extinderea domeniului de aplicare al normelor la alte produse de consum prezentate în ambalaje solubile, precum și revizuirea normelor propuse.
            
         
               (8)
            
            
               Măsurile prevăzute de prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 1272/2008 se modifică după cum urmează:
   
               1.
            
            
               La articolul 35 alineatul (2) al doilea paragraf se adaugă următoarea teză:
               „În cazul în care un detergent lichid de rufe destinat consumatorilor, astfel cum este definit la articolul 2 alineatul (1a) din Regulamentul (CE) nr. 648/2004 al Parlamentului European și al Consiliului (3), este prezentat într-un ambalaj solubil de unică folosință, se aplică cerințele suplimentare din anexa II secțiunea 3.3.
            
         
               2.
            
            
               Anexa II se modifică în conformitate cu anexa la prezentul regulament.
            
         Articolul 2
   (1)   Prin derogare de la articolul 3 al doilea paragraf, nu este necesar ca substanțele vizate la articolul 1, clasificate, etichetate și ambalate în conformitate cu Regulamentul (CE) nr. 1272/2008 și introduse pe piață înainte de 1 iunie 2015 să fie reetichetate și reambalate în conformitate cu Regulamentul (CE) nr. 1272/2008, astfel cum a fost modificat prin prezentul regulament, până la 31 decembrie 2015.
   (2)   Prin derogare de la articolul 3 al doilea paragraf, nu este necesar ca amestecurile vizate la articolul 1, clasificate, etichetate și ambalate în conformitate cu Directiva 1999/45/CE a Parlamentului European și a Consiliului (4) sau cu Regulamentul (CE) nr. 1272/2008 și introduse pe piață înainte de 1 iunie 2015 să fie reetichetate și reambalate în conformitate cu Regulamentul (CE) nr. 1272/2008, astfel cum a fost modificat prin prezentul regulament, până la 31 decembrie 2015.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 iunie 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 decembrie 2014.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 353, 31.12.2008, p. 1.
   
      (2)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).
   
      (3)  Regulamentul (CE) nr. 648/2004 al Parlamentului European și al Consiliului din 31 martie 2004 privind detergenții (JO L 104, 8.4.2004, p. 1).”
   
      (4)  Directiva 1999/45/CE a Parlamentului European și a Consiliului din 31 mai 1999 privind apropierea actelor cu putere de lege și a actelor administrative ale statelor membre referitoare la clasificarea, ambalarea și etichetarea preparatelor periculoase (JO L 200, 30.7.1999, p. 1).
   
      ANEXĂ
      În partea 3 din anexa II la Regulamentul (CE) nr. 1272/2008 se adaugă secțiunea 3.3, după cum urmează:
      
         „3.3.   Detergenți lichizi de rufe destinați consumatorilor și prezentați într-un ambalaj solubil de unică folosință
         
         Dacă un detergent lichid de rufe destinat consumatorilor și prezentat în doze de unică folosință este conținut într-un ambalaj solubil, se aplică următoarele dispoziții suplimentare:
         
                     3.3.1.
                  
                  
                     Detergenții lichizi de rufe destinați consumatorilor și prezentați în ambalaje solubile de unică folosință sunt conținuți într-un ambalaj exterior. Ambalajul exterior îndeplinește cerințele din secțiunea 3.3.2, iar ambalajul solubil îndeplinește cerințele din secțiunea 3.3.3.
                  
               
                     3.3.2.
                  
                  
                     Ambalajul exterior:
                     
                                 (i)
                              
                              
                                 este opac sau de culoare închisă, astfel încât să împiedice vizibilitatea produsului sau a dozelor individuale;
                              
                           
                                 (ii)
                              
                              
                                 fără a aduce atingere articolului 32 alineatul (3), conține fraza de precauție P102 «A nu se lăsa la îndemâna copiilor» într-un loc vizibil și într-un format care atrage atenția;
                              
                           
                                 (iii)
                              
                              
                                 este un recipient autonom, care se reînchide cu ușurință;
                              
                           
                                 (iv)
                              
                              
                                 fără a aduce atingere cerințelor secțiunii 3.1, este prevăzut cu un sistem de închidere care:
                                 
                                             (a)
                                          
                                          
                                             împiedică deschiderea sa de către copiii de vârstă mică, deoarece el necesită o acțiune coordonată a ambelor mâini, cu o forță care face dificilă deschiderea sa de către copiii de vârstă mică;
                                          
                                       
                                             (b)
                                          
                                          
                                             își menține funcționalitatea în condiții de deschidere și închidere repetată, pe întreaga durată de viață a ambalajului exterior.
                                          
                                       
                           
               
                     3.3.3.
                  
                  
                     Ambalajul solubil:
                     
                                 (i)
                              
                              
                                 conține un agent aversiv într-o concentrație inocuă care, în caz de expunere orală accidentală, provoacă o reacție de repulsie orală într-un interval de maximum 6 secunde;
                              
                           
                                 (ii)
                              
                              
                                 își păstrează conținutul lichid timp de cel puțin 30 de secunde, atunci când ambalajul solubil este introdus în apă la 20 °C;
                              
                           
                                 (iii)
                              
                              
                                 rezistă la o forță de compresie mecanică de cel puțin 300 N, în condiții de testare standard.”